b'\n_START_ARTICLE_\nMosbjerg Folkefest\n_START_PARAGRAPH_\nMosbjerg Folkefest (2016-2018 kaldet Folkefest for Frihed) er et \xc3\xa5rligt politisk og socialt arrangement for den nationale h\xc3\xb8jrefl\xc3\xb8j._NEWLINE_Det har v\xc3\xa6ret afholdt p\xc3\xa5 Mosbjergg\xc3\xa5rd ved Moss\xc3\xb8 vest for Skanderborg samt et par steder p\xc3\xa5 Sj\xc3\xa6lland, bl.a. Forsvarets ejendom Christiansminde ved J\xc3\xa6gerspris. Til m\xc3\xb8derne samles nationalkonservative fra hele landet og nabolandene til en udend\xc3\xb8rs fest med spisning og taler bl.a. af politikere, islamkritikere og medlemmer af nationalsindede danske og udenlandske organisationer med efterf\xc3\xb8lgende mulighed for diskussion._NEWLINE_M\xc3\xb8derne har ingen st\xc3\xa5ende organisation, men forest\xc3\xa5s fra gang til gang af en arbejdsgruppe oprettet til lejligheden. De er blevet underst\xc3\xb8ttet \xc3\xb8konomisk og logistisk af Den Danske Forening og af Grundlovsforeningen Dansk Kultur. M\xc3\xb8derne er blevet m\xc3\xb8dt med kritik og moddemonstrationer fra antifascistiske grupperinger og lokale borgere.\n_START_SECTION_\nHistorie\n_START_PARAGRAPH_\n29. juni 2013 afholdtes en fest i den parklignende have p\xc3\xa5 Mosbjergg\xc3\xa5rd for at fejre 10-\xc3\xa5rs jubil\xc3\xa6et for den nationalkonservative blog Uriasposten. Det blev efterf\xc3\xb8lgende besluttet at g\xc3\xb8re arrangementet til en \xc3\xa5rligt tilbagevendende begivenhed. Jubil\xc3\xa6umsfesten indbefattede i mods\xc3\xa6tning til de senere folkefester ikke politiske taler, men underholdning i form af visesang fra Mister Jones samt anekdoter og kulturkritiske sange ved Hans Erling Jensen._NEWLINE_Folkefesten blev 2014 og 2015 afholdt af Uriaspostens grundl\xc3\xa6gger Kim M\xc3\xb8ller og hans netv\xc3\xa6rk. I 2016 overtog en arrang\xc3\xb8rgruppe med tilknytning til For Frihed med Tanja Groth i spidsen arrangementet, der omd\xc3\xb8btes til Folkefest for Frihed og flyttedes til Sj\xc3\xa6lland. I 2017 og 2018 bistod Den Danske Forening og Grundlovsforeningen Dansk Kultur arrang\xc3\xb8rgruppen med praktisk og \xc3\xb8konomisk hj\xc3\xa6lp. I 2019 flyttede arrangementet tilbage til Mosbjergg\xc3\xa5rd og fik igen sit oprindelige navn, Mosbjerg Folkefest, med Foreningen Mosbjerg Folkefest som arrang\xc3\xb8r.\n_START_SECTION_\n2014\n_START_PARAGRAPH_\nDen f\xc3\xb8rste Mosbjerg Folkefest blev afholdt 5. juli med taler af bl.a. Kasper St\xc3\xb8vring, Ole Hasselbalch og franske Alain Wagner med samme menu og format som \xc3\xa5ret f\xc3\xb8r.\n_START_SECTION_\n2015\n_START_PARAGRAPH_\nMosbjerg Folkefest 2015 afholdtes 4. juli med taler af Paul Weston (Liberty GB), Lars Hedegaard, S\xc3\xb8ren Krarup, S\xc3\xb8ren Hviid Pedersen og Torben Mark Pedersen. _NEWLINE_Talerne handlede om suver\xc3\xa6nitet, civilsamfund og kultur, og bevarelse af f\xc3\xa6lles normer og v\xc3\xa6rdier.\n_START_SECTION_\n2016, 2017, 2018\n_START_PARAGRAPH_\nFolkefesten var i disse tre \xc3\xa5r forlagt til Sj\xc3\xa6lland under navnet "Folkefest for Frihed". I 2016 blev festen afholdt i en spejderhytte uden for Roskilde, mens den i 2017 og 2018 fandt sted 24. juni (begge \xc3\xa5r) p\xc3\xa5 Uddannelsescenter Christiansminde, der er en del af Forsvarets skydelejr J\xc3\xa6gersprislejren ved J\xc3\xa6gerspris. I 2018 deltog if\xc3\xb8lge dagbladet Informations udsendte medarbejder ca. 150 mennesker, prim\xc3\xa6rt \xc3\xa6ldre i eller omkring pensionsalderen.\n_START_SECTION_\n2019\n_START_PARAGRAPH_\nFolkefesten vendte tilbage til Mosbjergg\xc3\xa5rd med temaet: Kampen for f\xc3\xa6dreland og frihed - og kampens pris. \xc3\x98stjyske Antifascister og F\xc3\xa6llesinitiativet mod Racisme og Diskrimination afholdt under parolen "Stop Fascist-festen - vis modstand" moddemonstrationer, og en del beboere i Alken signalerede med skilte og regnbueflag modstand mod arrangementet._NEWLINE_I 2019 deltog if\xc3\xb8lge arrang\xc3\xb8rerne lidt over 330 mennesker.</ref>'